<classify> TANZANIA inatarajia kuongeza wataalamu katika upasuaji wa urejeshaji wa viungo kwa wanadamu, baada ya madaktari nchini kupata utaalamu kutoka Korea Kusini inayoongoza kwa kufanya upasuaji huo duniani. Mtaalamu wa upasuaji wa kurejesha viungo kutoka Korea Kusini, Profesa Jeong Tae Kim alisema amekuja kufanya upasuaji kwa baadhi ya wagonjwa na kutoa mafunzo kwa madaktari. Kambi hiyo inafanyika hospitali ya Mloganzila na inalenga kufanya upasuaji kwa wagonjwa 11. Itafanya upasuaji kwa watu tisa kwa siku tatu kutokana na muda kwani huchukua saa nane. Mtaalamu huyo alisema wanatarajia Tanzania kuongoza Afrika kwa upasuaji wa urejeshaji viungo kwa kuongeza wataalamu kwani Afrika Kusini wana wataalamu hao 170, Korea Kusini wanao 2,200 na Tanzania ni chini ya 10. Alisema Korea ndio inayoongoza duniani katika upasuaji huo hivyo atafanya ziara kubadilishana uzoefu na madaktari, wanafunzi na wauguzi. Mtaalamu wa Tiba Hospitali ya Taifa ya Muhimbili MNH, Dk Erick Muhumba alisema Profesa Kim alitembea nchini mara ya mwisho Desemba, mwaka jana na kukaa wiki moja na mwaka huu amekaa kwa siku tatu kwa upasuaji.Alisema watafanya upasuaji wagonjwa watatu wenye majeraha yanayotokana na kulala sana kwa kushirikiana na madaktari wa Mloganzila pamoja na wale wa Muhimbili na Temeke. Daktari bingwa wa upasuaji MNH, Dk Laurian Rwanyuma alisema kuna wagonjwa wengi wa upasuaji Dar es Salaam na hata mikoa mingine. Alisema upasuaji unaofanyika ni vidonda vilivyotokana na ajali, kuungua, madhara ya kuungua, vidonda kama kisukari, kuzaliwa na matatizo wanaohitaji kufanyiwa upasuaji huo. Tumepata mtaalamu kutoka Korea Kusini. Tunaungana naye kufanya kazi kuhudumia wananchi na kujifunza zaidi kupata uzoefu kwa ajili ya kuhudumia wagonjwa zaidi, alisema.  <topic>: KITAIFA 